
A mák (Papaver somniferum) növényvédelmének sarkalatos pontjai ökológiai és konvencionális gazdaságban Szarvas külterületén

Aktuális kérdés a növénytermesztők körében, hogy napjainkban sosem látott méretet öltött a környezetterhelés.Ezt felismerve jött létre az Európai Zöld Megállapodás, minek célja, hogy mérsékelje ezt a terhet, támogatásokkal ösztönzi a termelőket ökológiai egyensúlyra törekvő növénytermesztésre.
A kutatás során összehasonlítottam a mák esetén az ökológiai és konvencionális területen a termesztés nehézségeit.Kutatásomhoz 2020-21-es tenyészidőszakban két szomszédos, eltérő művelésű(ökológiai /konvencionális)terület máktermesztését vettem alapul. A táblákon felvételeztem a gyomnövények borítottságát, a terület gyomnövény diverzitását és a betegségek megjelenését, azon belül a peronoszpóra fertőzöttségének mértékét.A területek peronoszpórával fertőzött növényeiről vett mintákból kórokozót azonosítottunk morfológiai és molekuláris módszerekkel.
Megállapítható, hogy a máktermesztés kritikus pontja a gyomosság és a mákperonoszpóra.Beavatkozás nélkül a mák nem versenyképes a legtöbb vizsgált gyommal szemben.Ökológiai területen túlnyomórészt gyomnövények voltak, a mák borítottsága nem haladta meg a 20%-ot, de a gyomirtó szer visszaszorította a gyomokat.Nehézséget jelent a peronoszpóra, ami az ökológiai terület mákállományának 80%-án megjelent. A konvencionális gazdaságban egy gombaölő kezelés elegendő volt, hogy a peronoszpóra fertőzöttség 40% alatt maradjon.Morfológiai vizsgálat során igazoltuk a peronoszpóra jelenlétét, molekuláris vizsgálat eredménye felvetette, hogy a vizsgált területen a mákperonoszpórát nem a P.-arborescens okozhatta, eredményeink alapján a vizsgált kórokozó 99,86%-os azonosságot mutatott a P. argemones fajjal, ami közeli rokonságot mutat más Peronospora fajokkal, így célszerű a mákperonoszpórát előidéző kórokozókat tovább vizsgálni.
A konvencionális gazdaságban a költségek, a betakarított mennyiség is több volt, ám az ökológiai termelőket segíti a magasabb felvásárlási ár és támogatási összeg, illetve sokakat motivál a fenntarthatóság. 2020-21-ben,Szarvas külterületén a felvásárlási ár és a jelenleg ismert támogatási összegek különbözete nem volt elegendő a termelő megfelelő árbevételének eléréséhez, így ezek alapján nem gazdaságos ökológiai gazdaságban a máktermesztés.A hiteles anyagi összehasonlításhoz, következtetés levonáshoz további reprezentatív mintákat szükséges vizsgálni.
A kutatás hiánypótló, felvet kérdéseket költségek-bevételek, ökológai-hagyományos művelésmód, mákperonoszpórát okozó kórokozó kapcsán, melyeket érdemes tovább vizsgálni.



